Άρθρο ΧΧΧ
ΔΙΑΤΑΞΕΙΣ ΓΙΑ ΤΙΣ ΑΝΑΝΕΩΣΙΜΕΣ ΠΗΓΕΣ ΕΝΕΡΓΕΙΑΣ

1.
Τα πέντε (5) πρώτα εδάφια της παραγράφου 6 του άρθρου 13 του ν. 3468/2006, όπως συμπληρώθηκε με την παράγραφο 3 του άρθρου 5 του ν. 3851/2010, αντικαθίστανται ως ακολούθως:

«Οι τιμές του Πίνακα της παραγράφου 1 του παρόντος άρθρου αυξάνονται ενιαία κατ’ έτος σε ποσοστό 25% επί του δείκτη τιμών καταναλωτή του προηγούμενου έτους, όπως αυτός καθορίζεται από την Ελληνική Στατιστική Αρχή. Η τελική τιμή σε ευρώ ανά μεγαβατώρα (€/ΜWh) της ενέργειας που προκύπτει μετά την αύξηση στρογγυλοποιείται με ακρίβεια δύο δεκαδικών ψηφίων».
ΥΠΕΚΑ Διαβούλευση – Ενιαία αναπροσαρμογή των τιμών αποζημίωσης της ενέργειας από ΑΠΕ με το 25% του ΔΤΚ σε αντικατάσταση της αναπροσαρμογής βάσει των εγκεκριμένων τιμολογίων της ΔΕΗ που ίσχυε για όλες τις τεχνολογίες πλην των φωτοβολταϊκών.
2.
Το πέμπτο και έκτο εδάφιο της παραγράφου Α2 του άρθρου 25 του ν. 3468/2006, όπως τροποποιήθηκε με την παράγραφο 2 του άρθρου 196 του ν. 4001/2011, τροποποιούνται ως ακολούθως:

«Για την περίοδο 2013-2015, το σύνολο των εσόδων από πλειστηριασμούς δικαιωμάτων εκπομπών αερίων θερμοκηπίου αποτελούν πόρο του ειδικού Λογαριασμού του άρθρου 40 του ν. 2773/1999».
ΥΠΕΚΑ Διαβούλευση – Ενίσχυση μηχανισμού στήριξης των ΑΠΕ.
3.
Το πρώτο εδάφιο της περίπτωσης (γ) της παραγράφου 3 του άρθρου 40 του ν. 2773/1999, όπως αντικαταστάθηκε με την παράγραφο 20 του άρθρου 23 του ν. 3175/2003, τροποποιείται ως ακολούθως:

«Το Ειδικό Τέλος Προσαρμογής στην Κλιματική Αλλαγή (Ειδικό Τέλος ΕΤΕΠΚΑ), που επιμερίζεται ομοιόμορφα για όλη την ελληνική επικράτεια σε κάθε Πελάτη, περιλαμβανομένων και των αυτοπαραγωγών, σύμφωνα με μεθοδολογία η οποία καθορίζεται με απόφαση του Υπουργού Περιβάλλοντος Ενέργειας και Κλιματικής Αλλαγής, που εκδίδεται μετά από γνώμη της Ρ.Α.Ε. και η οποία λαμβάνει υπόψη την κατανάλωση ηλεκτρικής ενέργειας που καταναλώνει ο κάθε Πελάτης και συντελεστές που διαφoροπoιούν τον επιμερισμό κατά κατηγορία Πελατών, έτσι ώστε να προκύπτει χρέωση που εξισορροπεί τις οικονομικές συνέπειες μεταξύ των κατηγοριών Πελατών.»

ΥΠΕΚΑ Διαβούλευση – Κατάλληλη ονομασία του ειδικού τέλους για την ενίσχυση του μηχανισμού στήριξης των ΑΠΕ ώστε να αντανακλάται σε αυτήν το πραγματικό περιεχόμενό του που είναι το κόστος προσαρμογής στην κλιματική αλλαγή.
4.
Η παράγραφος 5(α) του άρθρου 27Α του ν. 3734/2009 όπως τροποποιήθηκε με την παράγραφο 1 του  άρθρου 186 του ν. 4001/2011, αντικαθίσταται ως ακολούθως:

«5.α) Από την έναρξη ισχύος του παρόντος νόμου, η σύμβαση πώλησης ηλεκτρικής ενέργειας από φωτοβολταϊκό σταθμό συνάπτεται για είκοσι έτη και συνομολογείται με την τιμή αναφοράς που αναγράφεται στον ανωτέρω πίνακα και αντιστοιχεί στην τιμή που ισχύει κατά:

i) Την ημερομηνία δήλωσης ετοιμότητας για ενεργοποίηση της σύνδεσης του σταθμού, για αιτήματα που κατατίθενται για σύμβαση πώλησης μετά την 1η Σεπτεμβρίου 2012. 

ii) Την ημερομηνία υποβολής του αιτήματος, εφόσον ο φάκελος είναι πλήρης, για αιτήματα που κατατίθενται για σύμβαση πώλησης μέχρι την 31η Αυγούστου 2012 και εφόσον η έναρξη δοκιμαστικής λειτουργίας ή, εάν δεν προβλέπεται περίοδος δοκιμαστικής λειτουργίας, η δήλωση ενεργοποίησης της σύνδεσης του σταθμού γίνει εντός διαστήματος από την ως άνω υποβολή του αιτήματος:

· 18 μηνών για αιτήματα που κατατίθενται έως 31.3.2012
· 15 μηνών για αιτήματα που κατατίθενται από 1.4.2012 έως 30.4.2012

· 12 μηνών για αιτήματα που κατατίθενται από 1.5.2012 έως 31.5.2012

·   9 μηνών για αιτήματα που κατατίθενται από 1.6.2012 έως 30.6.2012

·   6 μηνών για αιτήματα που κατατίθενται από 1.7.2012 έως 31.7.2012
· 3 μηνών για αιτήματα που κατατίθενται από 1.8.2012 έως 31.8.2012,

για σταθμούς ισχύος μικρότερης των 10 MW, και 

· 36 μηνών για αιτήματα που κατατίθενται έως 31.3.2012.

· 33 μηνών για αιτήματα που κατατίθενται από 1.4.2012 έως 30.4.2012

· 30 μηνών για αιτήματα που κατατίθενται από 1.5.2012 έως 31.5.2012

· 27 μηνών για αιτήματα που κατατίθενται από 1.6.2012 έως 30.6.2012

· 24 μηνών για αιτήματα που κατατίθενται από 1.7.2012 έως 31.7.2012

· 21 μηνών για αιτήματα που κατατίθενται από 1.8.2012 έως 31.8.2012

· 18 μηνών για αιτήματα που κατατίθενται από 1.9.2012 έως 30.9.2012

· 15 μηνών για αιτήματα που κατατίθενται από 1.10.2012 έως 31.10.2012

· 12 μηνών για αιτήματα που κατατίθενται από 1.11.2012 έως 30.11.2012

·  9 μηνών για αιτήματα που κατατίθενται από 1.12.2012 έως 31.12.2012

·  6 μηνών για αιτήματα που κατατίθενται από 1.1.2013 έως 31.1.2013

·  3 μηνών για αιτήματα που κατατίθενται από 1.2.2013 έως 28.2.2013,
για σταθμούς ισχύος μεγαλύτερης ή ίσης των 10 MW.

Αν οι προθεσμίες του προηγούμενου εδαφίου (περ. ii) παρέλθουν άπρακτες, ως τιμή αναφοράς λαμβάνεται η τιμή που αντιστοιχεί στο μήνα και έτος έναρξης της δοκιμαστικής λειτουργίας ή, αν δεν προβλέπεται περίοδος δοκιμαστικής λειτουργίας, της δήλωσης για ενεργοποίηση της σύνδεσης του φωτοβολταϊκού σταθμού, με βάση την ισχύ που διαθέτει ο σταθμός κατά την εν λόγω χρονική στιγμή.»

ΥΠΕΚΑ Διαβούλευση – Άμεση σύνδεση συμβασιοποίησης τιμής αποζημίωσης ενέργειας με το χρόνο ενεργοποίησης φωτοβολταϊκού σταθμού και μεταβατική διάταξη για αιτήματα που κατατίθενται έως 31.8.2012 για σταθμούς έως 10 MW και έως 28.2.2013 για σταθμούς άνω των 10 MW.
5.
Στο άρθρο 6 του ν. 2773/1999 προστίθεται νέα παράγραφος 7 ως ακολούθως:

«Ειδικώς για τις μεταβιβάσεις αδειών παραγωγής ΑΠΕ, από το ποσό του προβλεπόμενου τέλους της παραγράφου 1 του παρόντος άρθρου, ποσοστό αποδίδεται στον ειδικό λογαριασμό του άρθρο 40 του παρόντος νόμου. Ο υπολογισμός του τέλους του παρόντος άρθρου γίνεται βάσει της αξίας μεταβίβασης της άδειας, η οποία δεν μπορεί να είναι μικρότερη από την αξία που προκύπτει από την ισχύ της άδειας σε MW πολλαπλασιαζόμενη επί συντελεστή (€/MW) που καθορίζεται με απόφαση του Υπουργού Περιβάλλοντος, Ενέργειας και Κλιματικής Αλλαγής ανά τεχνολογία. Με την ίδια απόφαση μπορεί να καθορίζεται το ποσοστό του τέλους που αποδίδεται στον ειδικό λογαριασμό, η διαδικασία απόδοσης και κάθε άλλη αναγκαία λεπτομέρεια για την εφαρμογή του παρόντος άρθρου».

ΥΠΕΚΑ Διαβούλευση – Επιβολή τέλους για μεταβιβάσεις αδειών παραγωγής υπολογιζόμενο στη βάση προσδιορισμού της αξίας της μεταβιβαζόμενης άδειας, προς ενίσχυση του μηχανισμού στήριξης των ΑΠΕ.
6.
Τα δύο τελευταία εδάφια της παραγράφου 6 του άρθρου 27Α του ν. 3734/2009 τροποποιούνται ως ακολούθως:

«Η αδειοδότηση φωτοβολταϊκών σταθμών άνω των 10 MW γίνεται αποκλειστικά μετά από διαγωνιστική διαδικασία βάσει τιμολόγησης της παραγόμενης ηλεκτρικής ενέργειας. Με απόφαση των Υπουργών Οικονομικών και Περιβάλλοντος Ενέργειας και Κλιματικής Αλλαγής, καθορίζονται οι όροι και οι προϋποθέσεις, καθώς και λοιπά κριτήρια της διαγωνιστικής διαδικασίας. Η υποβολή αιτημάτων γίνεται κατόπιν πρόσκλησης του Υπουργού Περιβάλλοντος Ενέργειας και Κλιματικής Αλλαγής, μετά από γνώμη της ΡΑΕ, στην οποία καθορίζονται η ελάχιστη ισχύς κάθε έργου και η εκάστοτε προκηρυσσόμενη προς αδειοδότηση ισχύς. Από την εν λόγω διαδικασία δεν εξαιρούνται αιτήματα που υποβάλλονται για ένταξη σε διαδικασία ταχείας αδειοδότησης σύμφωνα με το  άρθρο 9 του ν.3775/2009.»
ΥΠΕΚΑ Διαβούλευση – Διαγωνιστική διαδικασία βάσει τιμολόγησης της παραγόμενης ηλεκτρικής ενέργειας για φωτοβολταϊκούς σταθμούς άνω των 10 MW.
7.
Στο τέλος της παραγράφου 11 του άρθρου 8 του ν.3468/2006, όπως ισχύει, προστίθενται νέα εδάφια ως εξής:

«Για έργα ΑΠΕ που δεν εμπίπτουν στις ανωτέρω περιπτώσεις α’ έως δ’ της προηγούμενης παραγράφου, επιτρέπεται η άπαξ έκδοση τμηματικής άδειας λειτουργίας για πλήρως αποπερατωμένο τμήμα τους, που έχει τεχνική και λειτουργική αυτοτέλεια και  το οποίο αφορά τουλάχιστο στο 50% της συνολικής εγκατεστημένης ισχύος. Η άδεια εκδίδεται μετά από υποβολή σχετικού επαρκώς αιτιολογημένου αιτήματος από τον ενδιαφερόμενο, για λόγους που αφορούν σε εκκρεμοδικία τμήματος του έργου ή που αποδεδειγμένα, δεν οφείλονται σε παράλειψη ή σε οποιασδήποτε μορφής υπαιτιότητα του κατόχου της άδειας εγκατάστασης, με την προϋπόθεση ότι έχουν συναφθεί οι αναγκαίες συμβάσεις για την προμήθεια του εξοπλισμού ο οποίος απαιτείται για την υλοποίηση του έργου. Η τεχνική και λειτουργική αυτοτέλεια του πλήρως αποπερατωμένου τμήματος του έργου βεβαιώνεται από τον Διαχειριστή του Συστήματος. Στην περίπτωση αυτή δεν παρατείνεται η προθεσμία του τελευταίου εδαφίου της παραγράφου 10.»

Ελληνική Τεχνοδομική ΑΕ – Δυνατότητα για έκδοση τμηματικών αδειών λειτουργίας.
8.
Το άρθρο 188 του ν. 4001/2011 (Α’ 179) αντικαθίσταται ως εξής:

«Αιτήσεις για χορήγηση προσφορών σύνδεσης σταθμών ηλεκτροπαραγωγής των περιπτώσεων (ζ) έως και (ιε) του πίνακα τιμολόγησης παραγόμενης ηλεκτρικής ενέργειας, της περίπτωσης β, της παραγράφου 1 του άρθρου 13 του ν. 3468/2006 (Α’ 129) όπως αντικαταστάθηκε από την παράγραφο 2, του άρθρου 5 του ν. 3851/2010 (Α’ 85), οι οποίες υποβάλλονται μέχρι 31.12.2012, εξετάζονται από τον αρμόδιο Διαχειριστή κατά προτεραιότητα έναντι λοιπών αιτήσεων.»

ΥΠΕΚΑ Διαβούλευση – Προτεραιότητα σύνδεσης για σταθμούς γεωθερμίας και βιομάζας/βιοαερίου.
9.
Η παράγραφος 4 του άρθρου 8 του ν.3468/2006, όπως ισχύει, αντικαθίσταται ως ακολούθως:

«4. Ο αρμόδιος Διαχειριστής με απόφασή του χορηγεί μέσα σε τέσσερις (4) μήνες από την κατάθεση σχετικού αιτήματος μη δεσμευτική Προσφορά Σύνδεσης.

Προκειμένου για σταθμούς ηλεκτρικής ενέργειας από ΑΠΕ ή ΣΗΘΥΑ:

α)
για τους οποίους απαιτείται έκδοση άδειας παραγωγής, ο υποψήφιος παραγωγός προσκομίζει στον αρμόδιο Διαχειριστή την απόφαση ΕΠΟ ή πρότυπων περιβαλλοντικών δεσμεύσεων (ΠΠΔ) του σταθμού, εφόσον απαιτείται κατά περίπτωση, προκειμένου για την έκδοση οριστικής Προσφοράς Σύνδεσης, που δεσμεύει τον αρμόδιο Διαχειριστή και τον δικαιούχο για τέσσερα (4) έτη.

β)
που εξαιρούνται από την υποχρέωση λήψης άδειας παραγωγής, σύμφωνα με την παρ. 1 του άρθρου 4, αλλά υπόκεινται σε διαδικασία ΕΠΟ ή ΠΠΔ, ο υποψήφιος παραγωγός προσκομίζει στον αρμόδιο Διαχειριστή την απόφαση ΕΠΟ ή της ΠΠΔ του σταθμού, εφόσον απαιτείται κατά περίπτωση, προκειμένου για την έκδοση οριστικής Προσφοράς Σύνδεσης, που δεσμεύει τον αρμόδιο Διαχειριστή και τον δικαιούχο για έξι (6) μήνες.

γ)
που εξαιρούνται από την υποχρέωση λήψης άδειας παραγωγής, σύμφωνα με την παρ. 1 του άρθρου 4, και από την υποχρέωση έκδοσης απόφασης ΕΠΟ, ή τους σταθμούς του τρίτου εδαφίου της παραγράφου 13 του άρθρου 8 του παρόντος, ο αρμόδιος Διαχειριστής με απόφασή του χορηγεί εξαρχής οριστική Προσφορά Σύνδεσης, που δεσμεύει τον αρμόδιο Διαχειριστή και τον δικαιούχο και ισχύει για έξι (6) μήνες από την ημερομηνία χορήγησής της,

εφόσον κατά την υποβολή από τον δικαιούχο στον αρμόδιο Διαχειριστή της απόφασης ΕΠΟ ή ΠΠΔ του σταθμού, κατά περίπτωση για τις περιπτώσεις α) και β), ή της σχετικής αίτησης για Προσφορά Σύνδεσης στην περίπτωση γ), υφίσταται διαθέσιμη χωρητικότητα στα αντίστοιχα ηλεκτρικά δίκτυα. Εάν δεν υφίσταται διαθέσιμη χωρητικότητα, για τις περιπτώσεις α) και β), ο αρμόδιος Διαχειριστής χορηγεί τροποποιημένη, σε σχέση με τη μη δεσμευτική, οριστική Προσφορά Σύνδεσης με ισοδύναμους, κατά το δυνατό, τεχνικούς και οικονομικούς όρους.

Η προτεραιότητα στην έκδοση οριστικής Προσφοράς Σύνδεσης και δέσμευσης του αντίστοιχου ηλεκτρικού χώρου τηρείται με βάση την ημερομηνία υποβολής πλήρους φακέλου από τον δικαιούχο στον αρμόδιο Διαχειριστή. Η οριστικοποίηση της Προσφοράς Σύνδεσης γίνεται από τον αρμόδιο Διαχειριστή εντός διαστήματος τριών (3) μηνών από την προσκόμιση όλων των απαραίτητων δικαιολογητικών. 

Η διάρκεια ισχύος της οριστικής Προσφοράς Σύνδεσης υπολογίζεται από την ημερομηνία οριστικοποίησής της. Ειδικά στην περίπτωση των σταθμών ΑΠΕ που υποχρεούνται σε έκδοση απόφασης ΕΠΟ ή ΠΠΔ, η διάταξη του προηγούμενου εδαφίου ισχύει υπό την προϋπόθεση ότι ο δικαιούχος υποβάλει στον αρμόδιο Διαχειριστή την απόφαση ΕΠΟ ή ΠΠΔ του σταθμού, κατά περίπτωση, εντός ενός (1) μήνα από τη χορήγηση τους, άλλως η διάρκεια ισχύος της οριστικής Προσφοράς Σύνδεσης υπολογίζεται από την ημερομηνία έκδοσης της απόφασης ΕΠΟ ή ΠΠΔ του σταθμού κατά περίπτωση.
Εφόσον κατά την ημερομηνία λήξης ισχύος της οριστικής Προσφοράς Σύνδεσης ο Σταθμός Παραγωγής έχει Άδεια Εγκατάστασης εν ισχύ, η ισχύς της Προσφοράς Σύνδεσης παρατείνεται έως την ημερομηνία λήξης της Άδειας Εγκατάστασης. 

Η ισχύς των περιπτώσεων β) και γ) της παρούσης παραγράφου άρχεται από 4.6.2010».
ΥΠΕΚΑ – Εξορθολογισμός της διαδικασίας οριστικοποίησης των Προσφορών Σύνδεσης, μετά την έκδοση ΕΠΟ η Πρότυπων Περιβαλλοντικών Δεσμεύσεων, με εξέταση των σχετικών αιτημάτων στη βάση ύπαρξης διαθέσιμου ηλεκτρικού χώρου.
10.
α)
Η τροποποίηση, παράταση, ανανέωση ή επέκταση των αδειών εγκατάστασης ή λειτουργίας σταθμών ΑΠΕ, οι οποίες έχουν εκδοθεί μετά τη θέση σε ισχύ του ν. 3468/2006 και με τις προϋφιστάμενες του ν. 3851/2010 διατάξεις, συντελείται με απόφαση του οργάνου το οποίο έχει χορηγήσει την εν λόγω άδεια εγκατάστασης ή λειτουργίας για τον οικείο σταθμό και σύμφωνα με τη διαδικασία και τα δικαιολογητικά που καθορίζονται στην απόφαση του Υπουργού Περιβάλλοντος, Ενέργειας και Κλιματικής Αλλαγής, που εκδίδεται σύμφωνα με την παράγραφο 16 του άρθρου 8 ν.3468/2006. Για τις περιπτώσεις του προηγούμενου εδαφίου η άδεια λειτουργίας καθώς και η τροποποίηση, παράταση, ανανέωση ή επέκταση αυτής εκδίδεται με απόφαση του οργάνου που εξέδωσε την άδεια εγκατάστασης. Κατά τα λοιπά εφαρμόζονται οι διατάξεις του ν. 3468/2006, όπως ισχύει.

β)
Αιτήσεις που αφορούν στη χορήγηση αδειών εγκατάστασης και λειτουργίας, οι οποίες έχουν υποβληθεί πριν την έκδοση της υπουργικής απόφασης 1958/13.01.2012 (Β’ 21) ολοκληρώνονται ως προς την αξιολόγησή τους και εκδίδονται οι αντίστοιχες αποφάσεις χορήγησης των αδειών καθώς και αποφάσεις τροποποίησης, παράτασης, ανανέωσης ή επέκτασης αυτών, σύμφωνα με τις προϊσχύουσες της εν λόγω απόφασης διατάξεις, εκτός εάν ο φορέας του έργου ζητήσει την υπαγωγή του στις διατάξεις της απόφασης αυτής.
ΥΠΕΚΑ – Μεταβατικές διατάξεις: α) Έκδοση τροποιητικών αδειών εγκατάστασης και λειτουργίας από την αρχή που εξέδωσε την πρώτη άδεια. β) Εκκρεμή αιτήματα για έκδοση αδειών εγκατάστασης και λειτουργίας κατά την έκδοση της απόφασης κατάταξης των έργων ΑΠΕ σε κατηγορίες (91958/13.01.2012) εξακολουθούν να εξετάζονται από την αρχή στην οποία υποβλήθηκαν εκτός εάν διαφορετικά επιθυμεί ο φορέας του έργου.
11.
Η μόνη παράγραφος του άρθρου 21 του ν.4015/2011 (Α’ 210) αριθμείται 1 και προστίθεται παράγραφος 2 ως εξής:

«2. Από τις διατάξεις του παρόντος άρθρου εξαιρούνται φωτοβολταϊκοί σταθμοί, για τους οποίους έχουν υποβληθεί αιτήματα για χορήγηση Προσφοράς Σύνδεσης μετά τις 4.6.2010 και μέχρι την έναρξη ισχύος του παρόντος, και σταθμοί λοιπών τεχνολογιών ΑΠΕ. Τα έργα αυτά εξακολουθούν να καταλαμβάνονται από τις διατάξεις της παραγράφου 6 του άρθρου 56 του ν.2637/1998 (Α’ 200), όπως αυτές αντικαταστάθηκαν με την παράγραφο 37 του άρθρου 24 του ν. 2945/2001 (Α’ 223) και τροποποιήθηκαν με την παρ. 7 του άρθρου 9 του ν. 3851/2010 (Α΄ 85) πριν την θέση σε ισχύ του ν.4015/2011.»

ΥΠΕΚΑ – α. Μεταβατικές διατάξεις για την ικανοποίηση εκκρεμών αιτημάτων εγκατάστασης φωτοβολταϊκών σε Γη Υψηλής Παραγωγικότητας (ΓΥΠ), μέχρι την έκδοση της ΚΥΑ οριοθέτησης της ΓΥΠ. β. Δυνατότητα εγκατάστασης ΑΠΕ πλην φωτοβολταϊκών σε ΓΥΠ χωρίς ειδικότερους περιορισμούς, μέχρι την έκδοση της ΚΥΑ οριοθέτησης της ΓΥΠ.
12.
Στην παράγραφο 4 του άρθρου 31 του ν.3937/2011 (Α’ 60) προστίθεται δεύτερο εδάφιο ως εξής:

«Εξαιτίας της κατάργησης των διατάξεων του προηγούμενου εδαφίου δεν κωλύεται η συνέχιση της αδειοδοτικής διαδικασίας έργων ηλεκτροπαραγωγής από ΑΠΕ που πρόκειται να εγκατασταθούν σε γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων, για την οποία γη έχει εκδοθεί πράξη χαρακτηρισμού από τις 17.10.2005 μέχρι και τις 30.3.2011 και για τα οποία έχει υποβληθεί μέχρι την έκδοση του παρόντος νόμου αίτημα για χορήγηση Προσφοράς Σύνδεσης.»

ΥΠΕΚΑ – Μεταβατικές διατάξεις για την ικανοποίηση εκκρεμών αιτημάτων εγκατάστασης σταθμών ΑΠΕ εκατέρωθεν των εθνικών οδών.
13.
α)
Υποψήφιοι παραγωγοί υπέρ των οποίων έχουν εκδοθεί οριστικές προσφορές σύνδεσης που αφορούν σε φωτοβολταϊκούς σταθμούς της παρ. 1 του άρθρου 4 του ν.3468/2006 (Α’ 129), που εγκαθίστανται σε αγροτική γη υψηλής παραγωγικότητας και των οποίων η χρονική διάρκεια ισχύος, όπως αυτή αναγράφεται σε αυτές, έχει λήξει μετά την έναρξη ισχύος του ν.4015/2011 (Α’ 210) ή λήγει εντός τριών μηνών από τη δημοσίευση του παρόντος, δύνανται, εντός μηνός από τη δημοσίευση του παρόντος, να επανεπιβεβαιώσουν το ενδιαφέρον τους, καταθέτοντας σχετική αίτηση στον αρμόδιο Διαχειριστή, συνοδευόμενη από την εγγυητική επιστολή που προβλέπεται στο άρθρο 3 της απόφασης του Υπουργού Π.Ε.Κ.Α. Υ.Α.Π.Ε./Φ1/ οικ.24839/25.11.2010 (ΦΕΚ Β’ 1901). Ο αρμόδιος Διαχειριστής του Δικτύου εξετάζει τις αιτήσεις αυτές κατά προτεραιότητα και, εάν είναι τεχνικά δυνατό, επικαιροποιεί τη σχετική Προσφορά Σύνδεσης, διαφορετικά χορηγεί νέα Προσφορά με ισοδύναμους, κατά το δυνατό, τεχνικούς και οικονομικούς όρους.
β)
Υποψήφιοι παραγωγοί υπέρ των οποίων έχουν εκδοθεί οριστικές προσφορές σύνδεσης που αφορούν σε φωτοβολταϊκούς σταθμούς της παρ. 1 του άρθρου 4 του ν.3468/2006 (Α’ 129) που εγκαθίστανται σε γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων, για την οποία έχει εκδοθεί πράξη χαρακτηρισμού από τις 17.10.2005 μέχρι και τις 30.3.2011 και των οποίων η χρονική διάρκεια ισχύος, όπως αυτή αναγράφεται σε αυτές, έχει λήξει μετά την έναρξη ισχύος του ν.3937/2011 (Α’ 60) ή λήγει εντός τριών μηνών από τη δημοσίευση του παρόντος, δύνανται, εντός μηνός από τη δημοσίευση του παρόντος, να επανεπιβεβαιώσουν το ενδιαφέρον τους, καταθέτοντας σχετική αίτηση στον αρμόδιο Διαχειριστή, συνοδευόμενη από την εγγυητική επιστολή που προβλέπεται στο άρθρο 3 της απόφασης του Υπουργού Π.Ε.Κ.Α. Υ.Α.Π.Ε./Φ1/οικ.24839/25.11.2010 (Β’ 1901). Ο αρμόδιος Διαχειριστής του Δικτύου εξετάζει τις αιτήσεις αυτές κατά προτεραιότητα και, εάν είναι τεχνικά δυνατό, επικαιροποιεί τη σχετική Προσφορά Σύνδεσης, διαφορετικά χορηγεί νέα Προσφορά με ισοδύναμους, κατά το δυνατό, τεχνικούς και οικονομικούς όρους.»
ΥΠΕΚΑ –Μεταβατικές διατάξεις για τη δυνατότητα παράτασης της διάρκειας ισχύος Προσφορών Σύνδεσης για φωτοβολταϊκούς σταθμούς σε Γη Υψηλής Παραγωγικότητας (ΓΥΠ) και σε ζώνες 600 μέτρων εκατέρωθεν των εθνικών οδών.
14. α) Από τη δημοσίευση του ν.4014/2011 (ΦΕΚ Α’ 209) και μέχρι την έκδοση της απόφασης της παραγράφου 2 του άρθρου 12 αυτού, η αδειοδοτική διαδικασία σταθμών ηλεκτροπαραγωγής από Α.Π.Ε. και των συνοδών έργων αυτών, συνεχίζεται ακωλύτως, στη βάση των αποφάσεων έγκρισης περιβαλλοντικών όρων, ανεξαρτήτως του θεσμικού πλαισίου που ήταν σε ισχύ κατά τον χρόνο έκδοσής τους, ή πρότυπων περιβαλλοντικών δεσμεύσεων βάσει του ανωτέρω νόμου. Για το ανωτέρω χρονικό διάστημα:

i. Τα απαιτούμενα στοιχεία (δικαιολογητικά και μελέτες), που αποτελούσαν μέρος του φακέλου για την έκδοση της καταργηθείσας, με την παράγραφο 1 του άρθρου 12 του ν.4014/2011, έγκρισης επέμβασης, προσκομίζονται στο πλαίσιο της σύνταξης και υπογραφής πρωτοκόλλου εγκατάστασης στην έκταση, όπου θα εγκατασταθεί ο σταθμός, από την οικεία δασική αρχή και μετά τη χορήγηση της άδειας εγκατάστασης εφόσον απαιτείται, και 

ii. Το δικαίωμα χρήσης της έκτασης, όπου θα εγκατασταθεί ο σταθμός, απαιτείται να έχει εξασφαλιστεί πριν την έκδοση της άδειας εγκατάστασης μόνο κατά το μέρος που αυτή δεν είναι δημόσια.

β) Για τη διαπίστωση του ιδιοκτησιακού καθεστώτος της έκτασης, η αρμόδια δασική αρχή εκδίδει σχετική βεβαίωση.

γ) Η διαδικασία του παρόντος άρθρου εφαρμόζεται και μετά την έκδοση της απόφασης της παραγράφου 2 του άρθρου 12 του ν.4014/2011, για όσα αιτήματα για χορήγηση άδειας εγκατάστασης εκκρεμούσαν κατά την ημερομηνία έκδοσής της.

δ) Η ισχύς της παρούσης παραγράφου άρχεται από την ημερομηνία δημοσίευσης του ν.4014/2011.

ΥΠΕΚΑ – Μεταβατικές διατάξεις για την αποσαφήνιση της διαδικασίας χορήγησης αδειών εγκατάστασης μετά την κατάργηση της άδειας επέμβασης.
ΑΙΤΙΟΛΟΓΙΚΗ ΕΚΘΕΣΗ

ΆΡΘΡΟ XXX
ΔΙΑΤΑΞΕΙΣ ΓΙΑ ΤΙΣ ΑΝΑΕΝΕΩΣΙΜΕΣ ΠΗΓΕΣ ΕΝΕΡΓΕΙΑΣ

Παράγραφος 1
Οι τιμές πώλησης ενέργειας που παράγεται από ΑΠΕ πλην φωτοβολταϊκών αναπροσαρμόζονταν μέχρι σήμερα με απόφαση Υπουργού ΠΕΚΑ που εκδιδόταν κάθε έτος στη βάση της μεσοσταθμικής μεταβολής των εγκεκριμένων τιμολογίων της Δημόσιας Επιχείρησης Ηλεκτρισμού Α.Ε. (Δ.Ε.Η. Α.Ε.). Με την εν λόγω διάταξη γίνεται αποσύνδεση της αναπροσαρμογής των τιμών βάσει των τιμολογίων της ΔΕΗ Α.Ε. και η αναπροσαρμογή συνδέεται με τον Δείκτη Τιμών Καταναλωτή του προηγούμενου έτους ώστε να αντικατοπτρίζεται η πραγματική απώλεια σε όρους αγοραστικής δύναμης.

Παράγραφος 2

Με δεδομένη την εθνική δέσμευση για διείσδυση ΑΠΕ στην ηλεκτροπαραγωγή σε ποσοστό τουλάχιστον 40% το 2020 καθίσταται αναγκαία όσο ποτέ η ενίσχυση των πόρων του ειδικού Λογαριασμό του άρθρου 40 του ν. 2773/1999 για την αποζημίωση των παραγωγών ώστε να διασφαλιστεί ο μηχανισμός στήριξης των ΑΠΕ. Με τη διάταξη το σύνολο των εσόδων από πλειστηριασμούς δικαιωμάτων εκπομπών αερίων θερμοκηπίου διατίθενται για τη στήριξη της ανάπτυξης του τομέα των ΑΠΕ που συνεισφέρει στο μετριασμό του φαινομένου της κλιματικής αλλαγής.

Παράγραφος 3

Το Ειδικό Τέλος του άρθρου 40 του ν. 2773/1999, ή άλλως μέχρι σήμερα Ειδικό Τέλος ΑΠΕ, που συνιστά τη συνεισφορά των καταναλωτών ηλεκτρικής ενέργειας στην αποζημίωση της παραγόμενης ενέργειας από ανανεώσιμες πηγές, μετονομάζεται για να αντικατοπτρίσει το πραγματικό του περιεχόμενο που είναι το κόστος προσαρμογής στην κλιματική αλλαγή.
Παράγραφος 4

Ενόψει των εθνικών στόχων, με βάση την Οδηγία 2009/28/ΕΚ (ΕΕL, 140/2009), που καθορίζουν μέχρι το έτος 2020 συμμετοχή της ηλεκτρικής ενέργειας που παράγεται από ΑΠΕ στην ακαθάριστη κατανάλωση ηλεκτρικής ενέργειας σε ποσοστό τουλάχιστον 40%, η χώρα πρέπει να επιταχύνει τους ρυθμούς εγκατάστασης σταθμών ηλεκτροπαραγωγής από ΑΠΕ. Στο πνεύμα αυτό και βαθμιαία, οι υποψήφιοι παραγωγοί καλούνται να επιταχύνουν την κατασκευή του σταθμού τους μέχρι την ενεργοποίηση της σύνδεσής του με το Σύστημα ή το Δίκτυο, προκειμένου να δεσμεύσουν υψηλότερη τιμή.

Παράγραφος 5

Με την ρύθμιση αυτή ενισχύεται περαιτέρω ο λογαριασμός του άρθρου 40 του ν. 2773/1999 για την αποζημίωση των παραγωγών σταθμών ΑΠΕ ώστε να διασφαλιστεί ο μηχανισμός στήριξης των ΑΠΕ
Παράγραφος 6

Για να διασφαλιστεί ότι η διείσδυση των ΑΠΕ στο ενεργειακό σύστημα της χώρας γίνεται σύμφωνα με τον Εθνικό Ενεργειακό Σχεδιασμό και με τεχνικά και οικονομικά αποτελεσματικό τρόπο θεσπίζεται υποχρεωτικά η διεξαγωγή δημοπρασιών για την υλοποίηση και τον προσδιορισμό της εγγυημένης τιμής έργων Φ/Β εγκατεστημένης ισχύος μεγαλύτερης από 10 MW, κατ΄ αντιστοιχία με πρακτικές που εφαρμόζονται σε άλλες χώρες.
Παράγραφος 7

Συνεπεία αντίξοων συνθηκών (ως π.χ. εκκρεμοδικία ως προς το δικαίωμα χρήσης γης για τμήμα μόνο του γηπέδου επί του οποίου ένα έργο ΑΠΕ κατασκευάζεται, ή αδυναμία έγκαιρης προμήθειας υπολειπόμενου εξοπλισμού, κλπ.), είναι δυνατόν να έχει κατασκευασθεί τμήμα μόνο του έργου ΑΠΕ και να λειτουργεί το τμήμα αυτό, προμηθεύοντας πράσινη ενέργεια στο σύστημα, με πλήρη τεχνική και λειτουργική αυτοτέλεια.

Σε τέτοιες περιπτώσεις είναι εύλογο, δίκαιο και σκόπιμο τόσο για οικονομικούς λόγους όσο και για λόγους προστασίας του περιβάλλοντος, αυτό το αποπερατωμένο τμήμα του έργου ΑΠΕ να δύναται να λάβει Τμηματική Άδεια Λειτουργίας, εφ’ όσον ο Διαχειριστής του Συστήματος βεβαιώνει, μετά από σχετική αίτηση και ικανή αιτιολόγηση του ενδιαφερομένου, ότι αυτό το έργο ΑΠΕ έχει επιτύχει Τεχνική και Λειτουργική αυτοτέλεια.

Δεν είναι άγνωστο το φαινόμενο ένα έργο ΑΠΕ να λειτουργεί και να προμηθεύει στο σύστημα ενέργεια, με πλήρη τεχνική και λειτουργική ασφάλεια, χωρίς όμως να δύναται ο δικαιούχος να πληρωθεί για την προμήθεια αυτή διότι δεν έχει εκδοθεί η άδεια λειτουργίας. Ακόμα χειρότερα, είναι δυνατόν ένα έργο ΑΠΕ, τμηματικά αποπερατωμένο, να δύναται να λειτουργεί μερικώς και να παράγει πράσινη ενέργεια, σημαντική μερικές φορές, αλλά αυτό να μην συμβαίνει για λόγους που αναφέρονται ανωτέρω.
Παράγραφος 8

Οι σταθμοί ηλεκτροπαραγωγής με χρήση γεωθερμικής ενέργειας / βιομάζας / βιοαερίου, θεωρούνται σταθμοί «βάσης» που παρέχουν εγγυημένη ισχύ και συμβάλουν στη σταθερότητα του ηλεκτρικού συστήματος. 

Δεδομένου του πολύ σημαντικού οικονομικά διαθέσιμου δυναμικού αυτών των μορφών ανανεώσιμων πηγών ενέργειας στη χώρα, και της εγγύτητας ανάπτυξης εκ της φύσεως αυτών στις αγροτικές περιοχές της χώρας, τέτοιοι σταθμοί λογίζονται ως εφαρμογές ΑΠΕ αυξημένου ειδικού βάρους για την εθνική οικονομία, τη στήριξη των αγροτικών εισοδημάτων, τη δημιουργία νέων θέσεων εργασίας και την περιφερειακή ανάπτυξη.

Με τις εισαγόμενες ρυθμίσεις απεμπλέκονται οι εκκρεμούσες, στους αρμόδιους διαχειριστές του δικτύου, αιτήσεις για τη χορήγηση προσφορών σύνδεσης σε σταθμούς ηλεκτροπαραγωγής με χρήση γεωθερμικής ενέργειας / βιομάζας / βιοαερίου, η αξιολόγηση των οποίων καθυστερεί λόγω του συσσωρευμένου φόρτου εργασίας που προέκυψε μετά το ν. 3851/2010, εξαιτίας της πληθώρας των αιτήσεων που έχουν υποβληθεί για τη χορήγηση προσφορών σύνδεσης σε φωτοβολταϊκούς σταθμούς.

Η υλοποίηση των εν λόγω σταθμών ηλεκτροπαραγωγής, πέραν της συμβολής τους στους εθνικούς στόχους διείσδυσης των ΑΠΕ στο ενεργειακό ισοζύγιο, αναμένεται να συμβάλει στην ενεργοποίηση του αγροτικού πληθυσμού, μέσω της δημιουργίας συναφών θέσεων εργασίας στην ελληνική περιφέρεια και στην αξιοποίηση αργούντων γεωργικών εδαφών προς την κατεύθυνση της ενεργειακής γεωργίας.

Παράγραφος 9

Με την εισαγωγή των προτεινόμενων διατάξεων εξασφαλίζεται η τήρηση σειράς προτεραιότητας, κατά την εξέταση από τον αρμόδιο διαχειριστή των υποβληθέντων αιτημάτων χορήγησης προσφορών σύνδεσης, βάσει αντικειμενικών κριτηρίων, όπως είναι η ημερομηνία υποβολής πλήρους φακέλου από τον ενδιαφερόμενο στον αρμόδιο Διαχειριστή και η ύπαρξη ή μη διαθέσιμου ηλεκτρικού χώρου. Ειδικότερα στις περιπτώσεις όπου δεν υφίσταται περιορισμός του διαθέσιμου ηλεκτρικού χώρου, με τις εισαγόμενες ρυθμίσεις αποφεύγεται η αδικαιολόγητη από τους ενδιαφερόμενους καθυστέρηση προσκόμισης στον αρμόδιο διαχειριστή, των απαραίτητων δικαιολογητικών για την οριστικοποίηση της προσφοράς σύνδεσης, που έχει σαν αποτέλεσμα την αδικαιολόγητη καθυστέρηση υλοποίησης των επενδυτικών σχεδίων. Επίσης διευκρινίζεται ότι η ισχύς οριστικών προσφορών σύνδεσης, που λήγουν κατά τη διάρκεια ισχύος χορηγηθείσας άδειας εγκατάστασης σταθμού παραγωγής ηλεκτρικής ενέργειας, παρατείνεται αυτοδικαίως έως την ημερομηνία λήξης της χορηγηθείσας άδειας, αποτρέποντας τη δυσμενή τυχόν θέση κατόχου να απολέσει τη μέχρι εκείνη χρονική στιγμή διαθέσιμη ισχύ του δικτύου, ενόψει ολοκλήρωσης εγκατάστασης του σταθμού του.

Παράγραφος 10

Με τις διατάξεις της παραγράφου εξασφαλίζεται η αδιατάρακτη συνέχιση της αδειοδοτικής διαδικασίας και η παρακολούθηση των έργων ΑΠΕ μετά την ανακατανομή αρμοδιοτήτων μεταξύ κεντρικών και περιφερειακών υπηρεσιών που επέφερε ο ν.3851/2010 και η υπουργική απόφαση 1958/13.01.2012 (Β’ 21) για την κατάταξη των έργων.
Παράγραφος 11

Με τη θέσπιση του ν.3851/2010 (Α’ 85) και συγκεκριμένα με το άρθρο 9 παρ. 7 αυτού, με το οποίο τροποποιήθηκε η παράγραφος 6 του άρθρου 56 του ν.2637/1998 (Α’ 200), όπως αυτή είχε αντικατασταθεί με την παράγραφο 37 του άρθρου 24 του ν.2945/2001 (Α’ 223), επετράπη για πρώτη φορά η εγκατάσταση έργων ηλεκτροπαραγωγής από ΑΠΕ σε αγροτική Γη Υψηλής Παραγωγικότητας (ΓΥΠ). Μετά τη θέση σε ισχύ του ν.4015/2011 (Α’ 210) και ειδικότερα του άρθρου 21 αυτού η δυνατότητα αυτή ανεστάλη μέχρι τη δημοσίευση στην Εφημερίδα της Κυβέρνησης της υπουργικής απόφασης για τον καθορισμό των γεωγραφικών ορίων της αγροτικής ΓΥΠ της παραγράφου 2 του άρθρου 56 του ν. 2637/1998, όπως ισχύει. Επειδή για ένα αξιοσημείωτο χρονικό διάστημα ενάμισι έτους είχε ήδη διαμορφωθεί το νέο αδειοδοτικό πλαίσιο κατά το οποίο η εγκατάσταση ΑΠΕ σε αγροτική ΓΥΠ ήταν εφικτή, με αποτέλεσμα η αδειοδοτική διαδικασία να έχει προχωρήσει για πολλά έργα με επακόλουθο κόστος για τον υποψήφιο παραγωγό, εισάγεται μεταβατική ρύθμιση που θα επιτρέψει την ομαλή αδειοδότηση αυτών των έργων μέχρι την έκδοση της ανωτέρω απόφασης.
Παράγραφος 12
Με τη θέση σε ισχύ του ν.3399/2005 (Α’ 205) και ειδικότερα με το άρθρο 20 παρ. 23 αυτού, η γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων δεν περιλαμβάνεται στα γεωγραφικά όρια της αγροτικής Γης Υψηλής Παραγωγικότητας (ΓΥΠ). Με τη θέση σε ισχύ του ν.3937/2011 (Α’ 60) και ειδικότερα του άρθρου 31 παρ.4 αυτού, η ανωτέρω διάταξη καταργήθηκε.

Έκτοτε και ελλείψει μεταβατικής διάταξης στον ν.3937/2011 η έκδοση διοικητικών πράξεων υπέρ σταθμών για τους οποίους είχε υποβληθεί αίτημα για τη χορήγηση Προσφοράς Σύνδεσης και που θα εγκαθίσταντο σε γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων δεν είναι πλέον εφικτή.

Με την εν λόγω διάταξη γίνεται σαφές ότι πράξεις χαρακτηρισμού που αφορούν γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων και έχουν εκδοθεί μεταξύ 17.10.2005, ημερομηνία έκδοσης του ν.3399/2005 (Α’ 255) και 31.3.2011, ημερομηνία έκδοσης του ν.3937/2011, παράγουν έννομα αποτελέσματα και συνεπώς εκκρεμή αιτήματα που δεν έχουν διεκπεραιωθεί λόγω της ανωτέρω κατάργησης, διεκπεραιώνονται απρόσκοπτα. Σε κάθε περίπτωση, ειδικότερες διατάξεις που απορρέουν από διατάξεις της υπεραστικής κυκλοφορίας και άλλες σχετικές διατάξεις εξακολουθούν να εφαρμόζονται.

Παράγραφος 13
α) Με τη θέσπιση του ν.3851/2010 (Α’ 85) και συγκεκριμένα με το άρθρο 9 παρ. 7 αυτού, με το οποίο τροποποιήθηκε η παράγραφος 6 του άρθρου 56 του ν.2637/1998 (Α’ 200), όπως αυτή είχε αντικατασταθεί με την παράγραφο 37 του άρθρου 24 του ν.2945/2001 (Α’ 223), επετράπη για πρώτη φορά η εγκατάσταση έργων ηλεκτροπαραγωγής από ΑΠΕ σε αγροτική Γη Υψηλής Παραγωγικότητας (ΓΥΠ). Μετά τη θέση σε ισχύ του ν.4015/2011 (Α’ 210) και ειδικότερα του άρθρου 21 αυτού, η δυνατότητα αυτή ανεστάλη μέχρι τη δημοσίευση στην Εφημερίδα της Κυβέρνησης της υπουργικής απόφασης για τον καθορισμό των γεωγραφικών ορίων της αγροτικής ΓΥΠ της παραγράφου 2 του άρθρου 56 του ν. 2637/1998, όπως ισχύει. 

Ελλείψει μεταβατικής διάταξης στον ν.4015/2011, κατά το διάστημα μετά την έναρξη ισχύος του, η έκδοση διοικητικών πράξεων σε κάθε αδειοδοτικό στάδιο υπέρ φωτοβολταϊκών σταθμών που εγκαθίσταντο σε αγροτική ΓΥΠ έπαυσε, με αποτέλεσμα η νόμιμη διάρκεια ισχύος των οριστικών Προσφορών Σύνδεσης για τη δέσμευση ηλεκτρικού χώρου που είχαν στο μεταξύ εκδοθεί να παρέρχεται άπρακτη. Με την εν λόγω διάταξη δίνεται η δυνατότητα σε υποψήφιους παραγωγούς ηλεκτρικής ενέργειας από φωτοβολταϊκούς σταθμούς της παρ. 1 του άρθρου 4 του ν.3468/2006 (Α’ 129) που εγκαθίστανται σε αγροτική γη υψηλής παραγωγικότητας, για τους οποίους έχουν εκδοθεί δεσμευτικές και οριστικές προσφορές σύνδεσης σε αιτήματα που υποβλήθηκαν μετά τις 4.6.2010 και των οποίων ο χρόνος διάρκειας, όπως αυτός αναγράφεται σε αυτές, έχει παρέλθει κατά το χρονικό διάστημα μετά την έναρξη ισχύος του ν.4015/2011 (Α’ 210) και για διάστημα μέχρι τρεις μήνες μετά τη δημοσίευση του παρόντος νόμου, εντός μηνός από τη δημοσίευση του παρόντος, να επανεπιβεβαιώσουν το ενδιαφέρον τους με την ταυτόχρονη υποχρέωση καταβολής εγγυητικής επιστολής, εφόσον απαιτείται.

β) Με τη θέση σε ισχύ του ν.3399/2005 (Α’ 205) και ειδικότερα με το άρθρο 20 παρ. 23 αυτού, η γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων δεν περιλαμβάνεται στα γεωγραφικά όρια της αγροτικής Γης Υψηλής Παραγωγικότητας (ΓΥΠ). Με τη θέση σε ισχύ του ν.3937/2011 (Α’ 60) και ειδικότερα του άρθρου 31 παρ.4 αυτού, η ανωτέρω διάταξη καταργήθηκε.

Έκτοτε και ελλείψει μεταβατικής διάταξης στον ν.3937/2011 μετά την έναρξη ισχύος του, η έκδοση διοικητικών πράξεων σε κάθε αδειοδοτικό στάδιο υπέρ έργων ηλεκτροπαραγωγής της παρ. 1 του άρθρου 4 του ν.3468/2006 (Α’ 129) που εγκαθίστανται σε γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων έπαυσε, με αποτέλεσμα η νόμιμη διάρκεια ισχύος των οριστικών Προσφορών Σύνδεσης για τη δέσμευση ηλεκτρικού χώρου που είχαν στο μεταξύ εκδοθεί να παρέρχεται άπρακτη. Με την εν λόγω διάταξη δίνεται η δυνατότητα σε υποψήφιους παραγωγούς ηλεκτρικής ενέργειας από σταθμούς ηλεκτροπαραγωγής από ΑΠΕ της παρ. 1 του άρθρου 4 του ν.3468/2006 που εγκαθίστανται σε γη που κείται εκατέρωθεν του άξονα των εθνικών οδών και σε βάθος μέχρι εξακοσίων μέτρων, εφόσον στο πλαίσιο αδειοδότησής τους έχει εκδοθεί πράξη χαρακτηρισμού από τις 17.10.2005 μέχρι και τις 30.3.2011 και για τα οποία έχουν εκδοθεί δεσμευτικές και οριστικές προσφορές σύνδεσης των οποίων ο χρόνος διάρκειας, όπως αυτός αναγράφεται σε αυτές, έχει παρέλθει κατά το χρονικό διάστημα μετά την έναρξη ισχύος του ν.3937/2011 (Α’ 210) και για διάστημα μέχρι τρεις μήνες μετά τη δημοσίευση του παρόντος νόμου, εντός μηνός από τη δημοσίευση του παρόντος, να επανεπιβεβαιώσουν το ενδιαφέρον τους με την ταυτόχρονη υποχρέωση καταβολής εγγυητικής επιστολής, εφόσον απαιτείται.

Παράγραφος 14
Σύμφωνα με το άρθρο 12 παρ.1 του ν.4014/2011 (Α΄ 209), η έγκριση επέμβασης κατά την έννοια του έκτου κεφαλαίου του ν.998/1979 (Α΄ 279) καταργήθηκε, αντικαθιστώμενη από την απόφαση έγκρισης περιβαλλοντικών όρων ή τις πρότυπες περιβαλλοντικές δεσμεύσεις. Στην παράγραφο 2 του ίδιου άρθρου προβλέπεται ότι με απόφαση του Υπουργού Περιβάλλοντος, Ενέργειας και Κλιματικής Αλλαγής θα εξειδικεύονται περαιτέρω οι διαδικασίες για την εφαρμογή της παραγράφου 1. Βασικό στόχο της ρύθμισης αποτελεί η θωράκιση των διοικητικών πράξεων που εκδίδονται κατά τη συνέχιση της αδειοδοτικής διαδικασίας μέχρι την έκδοση της απόφασης της παρ.2 του άρθρου 12 του ν.4014/2011, ενόψει των εθνικών στόχων διείσδυσης των Α.Π.Ε. στο ενεργειακό ισοζύγιο μέχρι το 2020.

